LESONI 11
Na Cava Keimami Dau Tiko Kina ena Soqo Lelevu?
Na cava era matamamarau kina o ira qo? Baleta nira tiko ena dua na neimami soqo. O ira na dauveiqaravi ni Kalou ena gauna makawa era dau vakaroti mera soqo vata vakatolu e veiyabaki, keimami dau cakava tale ga qori. (Vakarua 16:16) E veiyabaki e dau caka e tolu na neimami soqo: e rua na soqo ni tabacakacaka e yadua na siga, kei na soqo ni veiwasewase e tolu na siga. E yaga vakacava vei keimami na soqo qo?
E vakaduavatataki keimami. Me vaka ga nodra dau marautaka na Isireli mera vakacaucautaki Jiova “ena isoqosoqo,” keimami dau marau tale ga ni sokaloutaki koya ena neimami soqo lavotaki. (Same 26:12, ivakamacala e ra; 111:1) Qori e gauna vinaka me keimami sota qai veimaliwai kei ira na iVakadinadina i Jiova mai na so tale na ivavakoso se dua tale na vanua. Keimami na dau vakasigalevu ga ena vanua ni soqo me rawa ni keimami veimaliwai kina. (Cakacaka 2:42) Keimami vakila sara ga kina na veilomani e vakaduavatataki keimami na “mataveitacini kece” e vuravura raraba.—1 Pita 2:17.
E vukea neimami toso vakayalo. E yaga vei ira na Isireli na nodra “kila na ibalebale ni vosa” ena iVolatabu e vakavulici vei ira. (Niemaia 8:8, 12) Keimami vakamareqeta tale ga na ivakasala vakaivolatabu e dau rogoci ena soqo lelevu qo. E dau yavutaki na porokaramu ni soqo ena dua na usutu vakaivolatabu. Na ivunau, vosa veitaravi kei na vakatasuasua e veidusimaki ena sala me keimami cakava kina na loma ni Kalou. E uqeti keimami na nodra irogo na taci keimami era sotava na ituvaki dredre, ia era yalodina tiko ga. E dau caka ena soqo ni veiwasewase na drama vakaivolatabu, e vakaibalebale kina vei keimami na itukutuku ena iVolatabu qai yaga na kena ivakavuvuli. Era dau papitaiso ena soqo lelevu va qori o ira era via vakaraitaka nira sa yalataki ira vua na Kalou.
-
Na cava e marautaki kina na neimami soqo lelevu?
-
Ena yaga vakacava na nomu tiko ena neimami soqo lelevu?
fij_Latn fij_Latn fij_Latn fij_Latn fij_Latn unk fij_Latn unk fij_Latn